Το Κυπριακό πρώτο θέμα της επίσκεψης Παπανδρέου στη Ουάσιγκτον - 2002-05-24
εξετάσθηκε στο Κογκρέσσο, τον Λευκό Οίκο και το Στέητ Ντηπαρτμεντ
Ο Υπουργός Εξωτερικών της Ελλάδας Γιώργος Παπανδρέου ολοκλήρωσε την διήμερη επίσκεψή του στη Ουάσιγκτον και τις συνομιλίες του με Αμερικανούς αξιωματούχους. Οι τελευταίες επαφές του στην πρωτεύουσα των Ηνωμένων Πολιτειών ήταν στο Κογκρέσο και το Στέητ Ντηπάρτμαντ. Την Πέμπτη είχε επαφές με άλλους επισήμους στον Λευκό Οίκο και το Πεντάγωνο. Στο Αμερικανικό Υπουργείο Εξωτερικών ο κύριος Παπανδρέου συναντήθηκε την Παρασκευή με τον Αναπληρωτή Υπουργό Εξωτερικών Ρίτσαρντ Άρμιτατζ. Κατά την έξοδό του από το Στέητ Ντηπάρτμαντ ο Έλληνας επίσημος έκανε την ακόλουθη δήλωση στους εκπροσώπους των Μέσων Μαζικής Ενημέρωσης: «Πρώτο θέμα, όπως είναι λογικό, το θέμα της Κύπρου, το Κυπριακό, η ενταξιακή πορεία της Κύπρου, αλλά, ειδικότερα η επίλυση του Κυπριακού, γιατί βρισκόμαστε σε μια φάση μιας σημαντικής ευκαιρίας, όπου και η συμβολή των Ηνωμένων Πολιτειών, μαζί βεβαίως με την υπόλοιπη διεθνή κοινότητα θα είναι χρήσιμη, απαραίτητη εάν θέλετε για την επίλυση αυτού του προβλήματος που χρονίζει και που δημιουργεί τη βασική τριβή μεταξύ Ελλάδας και Τουρκίας. Είχαμε όμως την ευκαιρία να συζητήσουμε και σειρά άλλων ζητημάτων όπως είναι η προεδρία μας στην Ευρωπαϊκή Ένωση και οι δυνατότητες να πάρουν πρωτοβουλία στα θέματα της σχέσης μας με τη Ρωσία, με Καύκασο, με Ουκρανία, στα Βαλκάνια βεβαίως και στη Μέση Ανατολή. Η κατάσταση στα Βαλκάνια ήτανε επίσης αντικείμενο συζήτησης, η κατάσταση ιδιαίτερα στην Πρώην Γιουγκοσλαβική Δημοκρατία της Μακεδονίας , οι σχέσεις μας με τη χώρα αυτή και είχαμε επίσης την ευκαιρία να μιλήσουμε για τη διεύρυνση του ΝΑΤΟ και τη σημασία που έχει για μας και τη σταθερότητα στην περιοχή , η Βουλγαρία και η Ρουμανία να βρεθούν εντός του ΝΑΤΟ στην επόμενη συνάντηση κορυφής στην Πράγα, όπου θα παρθούν οι αποφάσεις γι αυτό το θέμα. Τέλος, συζητήσαμε για την κρίση, η οποία έχει διαφανεί τις τελευταίες μέρες μεταξύ Ινδίας και Πακιστάν. Ο κ. Άρμιταζ θα πάει τις επόμενες μέρες να επισκεφθεί τις δύο αυτές χώρες και θα χειρισθεί το πρόβλημα αυτό εκ μέρους των Ηνωμένων Πολιτειών και βεβαίως και εμείς είμαστε ανήσυχοι για τις εξελίξεις δύο μεγάλων χωρών στην Ασία , αλλά και πυρηνικών δυνάμεων, διότι μία εξέλιξη σε σύγκρουση δεν θα έχει απλώς επιπτώσεις για τη στενότερη αυτή περιοχή, αλλά σε παγκόσμιο επίπεδο. » Μετά τη γενική αυτή δήλωση ο Γιώργος Παπανδρέου απάντησε σε ερωτήσεις Ελλήνων και Αμερικανών δημοσιογράφων σε σχέση με διάφορες πτυχές των συνομιλιών του στη Ουάσιγκτον. Σε ερώτηση που του υπέβαλε ο Γιώργος Μπίστης για τα Ελληνικά και τα αγγλόφωνα προγράμματα της «Φωνής της Αμερικής», σχετικά με το κατά πόσο εξετάσθηκαν συγκεκριμένοι τρόποι με τους οποίους θα μπορούσε να υποβοηθηθεί η προσπάθεια του Γενικού Γραμματέα των Ηνωμένων Εθνών για το Κυπριακό, ο Έλληνας Υπουργός Εξωτερικών απήντησε: «Συζητήσαμε ολόκληρο το πρόβλημα της Κύπρου σε όλες του τις λεπτομέρειες και όπως έχουμε ήδη αναφέρει εκτιμούμε πως βρισκόμαστε σε μια σημαντική στιγμή την οποία και πρέπει να αξιοποιήσουμε για να βρεθεί λύση. Οι Ηνωμένες Πολιτείες έκδηλα γνωρίζουν με τι τρόπους θα μπορούσαν να φανούν χρήσιμες (προς την κατεύθυνση αυτή)» Μετά την Ουάσιγκτον ο Γιώργος Παπανδρέου μετέβη στη Βοστόνη για να παραλάβει επίτιμο διδακτορικό δίπλωμα από το Κολέγιο Άμχερστ, από το οποίο έχει αποφοιτήσει.